**Grozījumu Alternatīvo ieguldījumu fondu un to pārvaldnieku likumā projekta sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Likumprojekts “Grozījumi Alternatīvo ieguldījumu fondu un to pārvaldnieku likumā” (turpmāk – likumprojekts) izstrādāts ar mērķi veicināt privātā un riska kapitāla nozares attīstību Latvijā, atvieglojot alternatīvo ieguldījumu fondu pārvaldnieku reģistrācijas un uzraudzības kārtību.  Likumprojekts stāsies pēc tā izsludināšanas. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Likumprojekts izstrādāts pamatojoties uz 2018.gada 4.decembra Ministru kabineta sēdes protokola Nr.58 34.§ 2.punktā doto uzdevumu Finanšu ministrijai sagatavot grozījumus Alternatīvo ieguldījumu fondu un to pārvaldnieku likumā un noteiktā kārtībā iesniegt likumprojektu izskatīšanai Ministru kabinetā līdz 2019.gada 1.martam, lai nodrošinātu alternatīvo ieguldījumu fondu pārvaldnieku tiesiskā regulējuma pilnveidošanu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | **Pašreizējā situācija un problēmas, kuru risināšanai likumprojekts izstrādāts**  Alternatīvo ieguldījumu fondu pārvaldnieki Eiropas Savienībā tiek veidoti saskaņā ar Eiropas Parlamenta un Padomes 2011.gada 8.jūnija Direktīvu 2011/61/ES par alternatīvo ieguldījumu fondu pārvaldniekiem un par grozījumiem direktīvā 2003/41/EK, direktīvā 2009/65/EK, regulā (EK) Nr. 1060/2009 un regulā (ES) Nr. 1095/2010 (turpmāk – Direktīva 2011/61/ES), kuras 3.panta 2.punkts paredz vienkāršotas darbības un uzraudzības prasības alternatīvo ieguldījumu fondu pārvaldniekiem (turpmāk – AIFP):   * kuru pārvaldībā esošo alternatīvo ieguldījumu fondu (turpmāk – AIF) kopējā vērtība ir zemāka par EUR 100 miljoniem, un * kuri pārvalda vienīgi tādus AIF, kas neizmanto sviras finansējumu un kas nepiešķir ieguldītājiem atpakaļpirkšanas tiesības pirmajos piecos gados pēc ieguldījuma veikšanas, ja kopējā viņu pārvaldītā AIF vērtība ir zemāka par EUR 500 miljoniem (turpmāk – Reģistrētie pārvaldnieki).   Direktīvas 2011/61/ES 3.panta 2.punkts paredz, ka Reģistrētajiem pārvaldniekiem ir piemērojami vienīgi Direktīvas 3.panta 3. un 4.punkts, kā arī 46.pants. Direktīvas 2011/61/ES 3.panta 3.punkts paredz, ka Reģistrētajiem pārvaldniekiem ir pienākums:   1. reģistrēties dalībvalsts kompetentajās iestādēs; 2. reģistrējoties identificēt sevi un pārvaldīto AIF dalībvalsts kompetentajām iestādēm; 3. reģistrējoties sniegt informāciju izcelsmes dalībvalsts kompetentajām iestādēm par pārvaldītā AIF ieguldījumu stratēģijām; 4. kompetentajām iestādēm regulāri sniegt informāciju par galvenajiem instrumentiem, ko tie tirgo, un par galvenajiem riska darījumiem un pārvaldītā AIF visnozīmīgāko līdzekļu koncentrāciju, lai efektīvi uzraudzītu sistēmisko risku; 5. paziņot kompetentajām uzraudzības iestādēm, kad tie vairs neatbilst Reģistrēto pārvaldnieku pazīmēm.   Direktīvas 2011/61/ES prasības Latvijā ir pārņemtas Alternatīvo ieguldījumu fondu un to pārvaldnieku likumā (turpmāk – AIFPL). Direktīvas 2011/61/ES 3.panta 2.punkts paredz, ka Reģistrētajiem pārvaldniekiem ir saistošas vienīgi prasības par reģistrēšanos un tai nepieciešamās informācijas sniegšanu uzraudzības iestādēm, kā arī ierobežotas tiesības, ja nav saņemta licence. Papildus jāievēro arī Direktīvas 2011/61/ES 46.panta regulējums, kas paredz uzraudzības iestāžu pilnvaras. Taču pašreizējais AIFPL regulējums paredz daudz stingrākas prasības Reģistrētajiem pārvaldniekiem, nekā tās ir noteiktas Direktīvā 2011/61/ES. Tas savukārt nozīmē sarežģītāku reģistrācijas procesu, apjomīgākus uzraudzības pasākumus un lielas uzraudzības izmaksas.  AIFPL 8.pants paredz, ka pārvaldniekam, reģistrējoties Finanšu un kapitāla tirgus komisijā (turpmāk – FKTK), ir jāiesniedz ne tikai Direktīvas 2011/61/ES 3.panta 3.punktā paredzētā informācija, bet arī cita informācija (piemēram, par Reģistrētā pārvaldnieka amatpersonām), kura, atbilstoši Direktīvas 2011/61/ES prasībām, būtu primāri jāsniedz tikai licencētiem pārvaldniekiem.  Pašreizējais AIFPL regulējums paredz visaptverošu FKTK uzraudzību pār Reģistrētajiem pārvaldniekiem, kas saistīta ar apjomīgo pienākumu ievērošanu. AIFPL 9.panta piektā daļa paredz, ka Reģistrētiem pārvaldniekiem ir saistoši arī atsevišķi AIFPL noteikumi, kas pēc būtības ir piemērojami licencētiem pārvaldniekiem. Tādēļ uzraudzība pār Reģistrētajiem pārvaldniekiem tiek veikta ne tikai saistībā ar to reģistrēšanās un informācijas sniegšanas pienākumiem, kas izriet no Direktīvas 2011/61/ES, bet arī saistībā ar Reģistrēto pārvaldnieku pienākumiem, kas izriet no AIFPL 9.panta piektās daļas. Turklāt AIFPL 82.panta pirmās daļas 2.punkts paredz Reģistrētam pārvaldniekam pienākumu FKTK darbības finansēšanai veikt maksājumus līdz 0,033 procentiem no tā pārvaldē esošo fondu vidējā aktīvu apmēra ceturksnī, bet ne mazāk par EUR 2895 gadā, kas ir gandrīz identiski licencēto pārvaldnieku maksājumiem.  Šobrīd Reģistrēto pārvaldnieku uzraudzības maksas Latvijā ir gandrīz identiskas licencēto AIFP uzraudzības maksām, lai gan Reģistrētie pārvaldnieki jau šobrīd ir pakļauti nedaudz vienkāršotākam uzraudzības režīmam. Identiskas uzraudzības maksas piemērošana Reģistrētajiem pārvaldniekiem un licencētajiem pārvaldniekiem nav samērīga, ņemot vērā Reģistrētajiem pārvaldniekiem atļauto aktivitāšu apjomus, saistītos riskus un resursus, kas ir nepieciešamas to uzraudzībai. Nesamērīgais uzraudzības apjoms un uzraudzības maksa būtiski kavē privātā un riska kapitāla nozares izaugsmi un attīstību Latvijā, vienlaikus nodrošinot minimālus ieguvumus. Tas rada priekšnoteikumus Reģistrēto pārvaldnieku darbības pārcelšanai ārpus Latvijas uz citām Eiropas Savienības dalībvalstīm, kas nav noteikušas papildu apgrūtinājumus Reģistrētajiem pārvaldniekiem.  Direktīvā 2011/61/ES Reģistrētajiem pārvaldniekiem paredzētie atbrīvojumi ir saistīti ar to, ka Reģistrētie pārvaldnieki rada ievērojami zemāku sistēmisko un investoru risku nekā AIFP, kuriem ir jāsaņem licence (*sk. Direktīvas 2011/61/ES 17. ievaddaļas apsvērumu*). Reģistrēto pārvaldnieku zemais riska profils rada pamatu to vieglāka uzraudzības režīma piemērošanai, it sevišķi ņemot vērā, ka Reģistrētie pārvaldnieki sniedz būtiskus ekonomiskos ieguvumus, nodrošinot nepieciešamās investīcijas maziem un vidējiem uzņēmumiem ar augstu izaugsmes potenciālu. Tas savukārt norāda uz nepieciešamību veicināt Reģistrēto pārvaldnieku darbību, nevis apgrūtināt to ar riskam neatbilstošām uzraudzības prasībām. Zems risks un no vienkāršotāka uzraudzības režīma izrietošais samazinātais administratīvais slogs nozīmē zemākas izmaksas gan uzraugošajām iestādēm, gan Reģistrētajiem pārvaldniekiem.  Atbilstoši AIFPL 5.pantam, Reģistrētie pārvaldnieki salīdzinājumā ar licencētajiem pārvaldniekiem var sniegt ierobežotu pakalpojumu klāstu. Turklāt AIFPL arī ierobežo Reģistrēto pārvaldnieku tiesības izplatīt ieguldījumu daļas neprofesionāliem ieguldītājiem. Šādas licencēto AIFP un Reģistrēto pārvaldnieku atšķirības attiecīgi izskaidro, kāpēc Reģistrētajiem pārvaldniekiem vajadzētu piemērot vieglāku uzraudzības režīmu.  Lai gan Direktīvas 2011/61/ES 3.panta 3.punkts paredz, ka dalībvalstīm ir tiesības piemērot stingrākas prasības Reģistrētajiem pārvaldniekiem, vairums dalībvalstu ir ņēmušas vērā Reģistrēto pārvaldnieku ierobežoto darbības apjomu, minimālo risku un potenciāli lielākus ieguvums no Reģistrēto pārvaldnieku kapitāla ieplūšanas un nav ieviesušas stingrākas Reģistrēto pārvaldnieku uzraudzības prasības. Līdz ar to, piemērojot Reģistrētajiem pārvaldniekiem augstākas uzraudzības prasības un uzraudzības maksu, kas ir nesamērīga ar nepieciešamo uzraudzības apjomu un ar Reģistrētajiem pārvaldniekiem saistītajiem riskiem, faktiski tiek veicināta Reģistrēto pārvaldnieku izvairīšanās no Latvijas kā to reģistrācijas vietas un vēlme savas darbības veikšanai izvēlēties kādu citu dalībvalsti.  Piemēram, Igaunijas Investīciju fondu likums (*Investeerimisfondide seadus*) paredz, ka Reģistrētajiem pārvaldniekiem reģistrējoties ir jāsniedz tikai Direktīvā 2011/61/ES paredzētā informācija, proti:   * kontaktinformācija, statūti vai statūtiem pielīdzināma dokumentācija; * pārvaldīto fondu skaits un to nosaukumi; * pārvaldīto fondu dibināšanas un izveidošanas datums un jurisdikcija, saskaņā ar kuru šāds fonds ir ticis izveidots vai nodibināts; * informācijas par fonda ieguldījumu politiku, ieskaitot ieguldījumu un tirgotos instrumentus, fonda tirdzniecības platformas, galvenos risku un pārvaldīto aktīvu sastāvu un kopējo vērtību (*sk. Igaunijas Investīciju fondu likuma 453.panta otro daļu*).   Papildus iepriekš minētajam, Reģistrētajiem pārvaldniekiem Igaunijā ir jāsniedz ikgadējs ziņojums, kas pēc būtības arī aptver tikai Direktīvas 2011/61/ES 3.panta 3.punktā paredzēto informāciju (*sk. Igaunijas Investīciju fondu likuma 454. panta pirmo daļu*).  Igaunijas Finanšu uzraudzības iestāde neveic Reģistrēto pārvaldnieku visaptverošu uzraudzību. Uzraudzība pār Reģistrētajiem pārvaldniekiem tiek veikta tikai tiktāl, ciktāl tas nepieciešams, lai nodrošinātu reģistrācijas un informācijas sniegšanas pienākumu izpildi (*sk. Igaunijas Investīciju fondu likuma 455.panta astoto daļu*). Ņemot vērā minimālās uzraudzības prasības, Igaunijā Reģistrētajiem pārvaldniekiem nav jāmaksā uzraudzības maksa, bet reģistrācijas brīdī ir jāveic vienreizēja reģistrācijas maksa EUR 200 apmērā (*sk. Igaunijas Finanšu uzraudzības iestādes likuma (Finantsinspektsiooni seadus) 45.7panta ceturto daļu*).  2017.gadā nozarē ir identificēti vairāki konkrēti gadījumi, kad Reģistrēto pārvaldnieku centieni izvēlēties Latviju kā to reģistrācijas vietu atdūrās pret augstajām uzraudzības prasībām un izmaksām, kā rezultātā tika pieņemti lēmumi par labu kādai no kaimiņvalstīm. Tipisks piemērs ir *Change Ventures*, kura jaunais fonds tika dibināts Igaunijā, kaut tā vadošais partneris ir no Latvijas. Šī iemesla dēļ, sākotnēji, līdz uzraudzības prasību un izmaksu ar Igauniju salīdzināšanai, *Change Ventures* vēlējās reģistrēt fondu Latvijā, taču, ņemot vērā iepriekš aprakstītos Igaunijas regulējuma nosacījumus, izvēlējās reģistrēt savu darbību Igaunijā.  Pastāvošā regulējuma saglabāšana nav samērīga ar Reģistrēto pārvaldnieku saistītajiem riskiem un uzraudzības nepieciešamībai, līdz ar to nenodrošina nekādus ieguvumus. Ne Reģistrēto pārvaldnieku darbības tvērums, ne arī saistītie riski nav savietojami ar pašreizējām uzraudzības prasībām un uzraudzības maksām. Esošais regulējums rada būtisku negatīvu ietekmi Latvijas privātā un riska kapitāla nozares attīstībai un izaugsmei, iedrošinot potenciālos AIFP izvēlēties par savu mītnes zemi kādu no kaimiņvalstīm, kas piedāvā draudzīgāku un racionālāku uzraudzības sistēmu un uzraudzības maksas. Savukārt AIFP atrašanās ārpus Latvijas ietekmē to investēšanas prioritātes par labu reģistrācijas valstij, nevis Latvijai.  **Likumprojekta mērķis un būtība**  AIFPL 2.pants paredz, ka viens no regulējuma mērķiem ir veicināt finanšu sistēmas stabilitāti un attīstību. Taču pašreizējais regulējums attiecībā uz Reģistrētajiem pārvaldniekiem ir pretrunā ar šo mērķi, jo tiem noteiktais uzraudzības režīms nosaka daudz stingrākus ierobežojumus, nekā to paredz Direktīva 2011/61/ES. Turklāt pašreizējais regulējums rada papildus administratīvo slogu FKTK un sekojoši arī vienas no augstākajām uzraudzības maksām starp Eiropas Savienības dalībvalstīm, kas ievērojami palēnina privātā un riska kapitāla nozares attīstību Latvijā.  Likumprojekta mērķis ir samazināt Reģistrētajiem pārvaldniekiem noteikto administratīvo slogu, samazinot FKTK veiktās uzraudzības apjomu un sekojoši arī maksu, kas Reģistrētajiem pārvaldniekiem ir jāmaksā FKTK par tās veikto uzraudzību, tādā veidā padarot Latviju par konkurētspējīgāku vidi Reģistrētajiem pārvaldniekiem un veicinot Latvijas privātā un riska kapitāla nozares attīstību un izaugsmi.  FKTK veiks uzraudzību pār Reģistrētajiem pārvaldniekiem tikai saistībā ar to reģistrēšanās un informācijas sniegšanas pienākumu izpildi. Vienlaikus tiek saglabātas FKTK vispārīgās tiesības nepieciešamības gadījumā pārbaudīt informāciju par Reģistrēto pārvaldnieku darbību un piemērot sankcijas.  Likumprojekts paredz vienādot Reģistrēto pārvaldnieku uzraudzības prasības ar Igaunijas un citu dalībvalstu uzraudzības prasībām, nosakot Direktīvā 2011/61/ES minimāli pieļaujamās reģistrācijas un uzraudzības prasības Reģistrētajiem pārvaldniekiem.  Lai sasniegtu likumprojekta mērķi un padarītu Latvijas vidi Reģistrētajiem pārvaldniekiem pievilcīgāku un konkurētspējīgāku, jaunā regulējuma pamatā tiek ņemts Igaunijas Reģistrēto pārvaldnieku uzraudzības regulējums. Savukārt, lai neatkāptos no Direktīvā 2011/61/ES paredzētajām prasībām, kas izvirzītas Reģistrētajiem pārvaldniekiem, likumprojekta regulējums ir saskaņots ar Eiropas Komisijas 2012.gada 19.decembra deleģēto regulu (ES) Nr. 231/2013, ar ko papildina Eiropas Parlamenta un Padomes direktīvu 2011/61/ES attiecībā uz atbrīvojumiem, vispārējiem darbības nosacījumiem, depozitārijiem, saistību īpatsvaru, pārskatāmību un uzraudzību (turpmāk – Regula Nr. 231/2013).  1. Likumprojekts paredz izteikt AIFPL 8.pantu jaunā redakcijā, nosakot samazinātu AIFP reģistrācijai nepieciešamās informācijas un dokumentu apjomu. Līdzšinējais regulējums paredzēja daudz plašākas sniedzamās informācijas apjomu, nekā tas noteikts Direktīvas 2011/61/ES 3.pantā, kas palielināja Reģistrēto pārvaldnieku uzraudzības apjomu un izmaksas. Līdz ar to, likumprojekts paredz, ka reģistrējoties pārvaldnieks FKTK sniedz tikai Direktīvas 2011/61/ES 3.panta 3.punktā paredzēto informāciju un dokumentus:   * informāciju, kas identificē pārvaldnieku un tā pārvaldītos AIF (jaunā regulējuma 8.panta pirmās daļas 1. un 2.punkts); * informāciju par pārvaldīto AIF ieguldījumu stratēģijām (jaunā regulējuma 8.panta pirmās daļas 3.punkts); * informāciju par galvenajiem instrumentiem, ko tie tirgo, un par galvenajiem riska darījumiem un pārvaldītā AIF visnozīmīgāko līdzekļu koncentrāciju (jaunā regulējuma 8.panta pirmās daļas 4.punkts).   Ievērojot to, ka Regulas Nr. 231/2013 5. pants detalizē Direktīvas 2011/61/ES 3.panta 3.punktā paredzēto informācijas apjomu, likumprojektā paredzētajā AIFPL 8.panta pirmajā daļā ir ietverta atsauce uz Regulas Nr. 231/2013 5.pantu. Tādēļ, sagatavojot reģistrācijai nepieciešamo informāciju, AIFP būtu jāvadās no Regulas Nr. 231/2013 5.panta noteikumiem.  Brīdī, kad pārvaldnieks reģistrējas, parasti tas vēl neveic AIF pārvaldi. Tādēļ prasība reģistrējoties sniegt informāciju par pārvaldītajiem fondiem un īstenotajām stratēģijām varētu būt maldinoša. Lai pārvaldnieki spētu labāk izprast sniedzamās informācijas raksturu, likumprojektā iekļauta prasība sniegt informāciju gan par jau pārvaldītajiem AIF, gan par plānotajiem AIF un ieguldījumu stratēģijām, ja pārvaldnieks faktiski vēl nav uzsācis AIF pārvaldīšanu.  Vienlaikus, ņemot vērā likumprojekta mērķi un jaunā regulējuma 8.panta nosacījumus, likumprojekta 3.pants paredz grozīt AIFPL 33.panta pirmo daļu, attiecinot 10.panta astotajā daļā noteiktās informācijas sniegšanas pienākumu uz licencētiem pārvaldniekiem.  2. Likumprojekta 2. un 4.pants samazina administratīvo slogu pārvaldniekiem saistībā ar fondu dibināšanu, paredzot iespēju informāciju par fonda darbības noteikumiem un iesniegumu un sūdzību izskatīšanas kārtību ietvert fonda dibināšanas dokumentos, nevis izstrādājot to atsevišķa dokumenta veidā.  3. Likumprojekta 5.pants paredz grozījumus AIFPL 59.pantā, precizējot Reģistrēto pārvaldnieku pienākumu reizi gadā sniegt informāciju FKTK atbilstoši Direktīvas 2011/61/ES 3.panta 3.punkta (d) apakšpunktā paredzētajam. Ņemot vērā, ka Regula 231/2013 detalizē sniedzamās informācijas tvērumu, kā arī paredz informācijas sniegšanai izmantojamu veidnes paraugu, likumprojekts detalizētas sniedzamās informācijas uzskaitījuma vietā paredz vispārēju norādi uz piemērojamām Regulas Nr. 231/2013 normām.  4. Likumprojekta 6.pants paredz papildināt AIFPL 81.pantu ar devīto daļu, nosakot FKTK pienākumu veikt Reģistrēta pārvaldnieka uzraudzību tikai saistībā ar pārvaldnieka reģistrēšanas un informācijas sniegšanas pienākumu izpildi. Tas nozīmētu, ka Reģistrētajiem pārvaldniekiem arī turpmāk būtu saistošas AIFPL 9.panta piektajā daļā uzskaitītās prasības, bet FKTK vairs neveiktu visaptverošu šo normu ievērošanas uzraudzību, bet uzraudzītu tikai Reģistrēto pārvaldnieku reģistrēšanās un Direktīvā 2011/61/ES paredzētās informācijas sniegšanas pienākumu izpildi. Vienlaikus tiek saglabātas FKTK vispārīgās tiesības nepieciešamības gadījumā pieprasīt informāciju par Reģistrēto pārvaldnieku darbību, veikt pārbaudi un piemērot AIFPL XIV nodaļā paredzētās sankcijas. Tādā veidā tiktu samazināts FKTK veiktās uzraudzības apjoms, kas ir tieši saistāms arī ar uzraudzības vajadzībām nosakāmās maksas apmēru.  5. Likumprojekta 7.pants paredz grozījumus AIFPL 82.pantā, izslēdzot no AIFPL regulējuma normu, kas noteica Reģistrētajiem pārvaldniekiem piemērojamo uzraudzības maksas gada likmi. Ņemot vērā, ka likumprojekts paredz ievērojami samazināt Reģistrēto pārvaldnieku uzraudzības apjomu, nebūtu samērīgi un likumprojekta mērķim atbilstoši arī turpmāk Reģistrētajiem pārvaldniekiem piemērot augstu un licencētiem pārvaldniekiem pielīdzināmu uzraudzības maksu. Tā vietā grozījumi paredz, ka Reģistrētie pārvaldnieki maksā vienreizēju reģistrācijas maksu EUR 200 apmērā. Tādā veidā tiks veicināta AIFP vēlme reģistrēt un turpināt savu darbību Latvijā, nevis citās Eiropas Savienības dalībvalstīs. |
| 3. | Projekta izstrādē iesaistītās institūcijas un publiskas personas kapitālsabiedrības | Finanšu ministrija, Ekonomikas ministrija, FKTK |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Likumprojekts atteicas uz alternatīvajiem ieguldījumu fondiem un to pārvaldniekiem. |
| 2. | Tiesiskā regulējuma ietekme uz tautsaimniecību un administratīvo slogu | Likumprojekts veicinās jaunu AIFP vēlmi reģistrēties Latvijā un esošo AIFP vēlmi turpināt darbību Latvijā, neveicot darbības pārvietošanu uz citām Eiropas Savienības dalībvalstīm. Tādējādi tiks veicināta konkurence starp AIFP Latvijā.  Likumprojekts samazina administratīvo slogo Reģistrētiem pārvaldniekiem, kā arī tiks samazināts FKTK resursu patēriņš attiecībā uz Reģistrēto pārvaldnieku uzraudzību. |
| 3. | Administratīvo izmaksu monetārs novērtējums | Paredzamie grozījumi likumā neradīs administratīvās izmaksas. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |  |  |
| --- | --- | --- |
| **V. Tiesību akta projekta atbilstība Latvijas Republikas starptautiskajām saistībām** | | |
| 1. | Saistības pret Eiropas Savienību | Eiropas Parlamenta un Padomes 2011.gada 8.jūnija Direktīva 2011/61/ES par alternatīvo ieguldījumu fondu pārvaldniekiem un par grozījumiem direktīvā 2003/41/EK, direktīvā 2009/65/EK, regulā (EK) Nr. 1060/2009 un regulā (ES) Nr. 1095/2010.  Eiropas Komisijas 2012.gada 19.decembra deleģētā regula (ES) Nr. 231/2013, ar ko papildina Eiropas Parlamenta un Padomes direktīvu 2011/61/ES attiecībā uz atbrīvojumiem, vispārējiem darbības nosacījumiem, depozitārijiem, saistību īpatsvaru, pārskatāmību un uzraudzību. |
| 2. | Citas starptautiskās saistības | Projekts šo jomu neskar. |
| 3. | Cita informācija | No Direktīvas 2011/61/ES un Regulas Nr. 231/2013 izrietošās saistības ir pārņemtas un ieviestas ar Alternatīvo investīciju fondu un to pārvaldnieku likumu. Likumprojekts paredz vienādot AIFP, kuriem ir pienākums reģistrēties, piemērojamās uzraudzības prasības ar Direktīvā 2011/61/ES noteiktajām prasībām. Ar likumprojektu netiek izdarīts atkāpes no uzņemtajām saistībām pret Eiropas Savienību. |

|  |  |  |  |
| --- | --- | --- | --- |
| **1. tabula Tiesību akta projekta atbilstība ES tiesību aktiem** | | | |
| Attiecīgā ES tiesību akta datums, numurs un nosaukums | Aizpilda, ja ar projektu tiek pārņemts vai ieviests vairāk nekā viens ES tiesību akts, – norāda informāciju atbilstoši instrukcijas 55.1. apakšpunktam, kas jau tika norādīta arī V sadaļas 1. punktā | | |
| A | B | C | D |
| Attiecīgā ES tiesību akta panta numurs (uzskaitot katru tiesību akta vienību – pantu, daļu, punktu, apakšpunktu) | Projekta vienība, kas pārņem vai ievieš katru šīs tabulas A ailē minēto ES tiesību akta vienību, vai tiesību akts, kur attiecīgā ES tiesību akta vienība pārņemta vai ieviesta | Informācija par to, vai šīs tabulas A ailē minētās ES tiesību akta vienības tiek pārņemtas vai ieviestas pilnībā vai daļēji. Ja attiecīgā ES tiesību akta vienība tiek pārņemta vai ieviesta daļēji, sniedz attiecīgu skaidrojumu, kā arī precīzi norāda, kad un kādā veidā ES tiesību akta vienība tiks pārņemta vai ieviesta pilnībā. Norāda institūciju, kas ir atbildīga par šo saistību izpildi pilnībā | Informācija par to, vai šīs tabulas B ailē minētās projekta vienības paredz stingrākas prasības nekā šīs tabulas A ailē minētās ES tiesību akta vienības. Ja projekts satur stingrākas prasības nekā attiecīgais ES tiesību akts, norāda pamatojumu un samērīgumu. Norāda iespējamās alternatīvas (t. sk. alternatīvas, kas neparedz tiesiskā regulējuma izstrādi) – kādos gadījumos būtu iespējams izvairīties no stingrāku prasību noteikšanas, nekā paredzēts attiecīgajos ES tiesību aktos |
| Direktīvas 2011/61/ES 3.panta 3.punkts | Likumprojekta 1.pants  (AIFPL 8.pants) | ES tiesību akta vienība tiek ieviesta pilnībā | Likumprojekts stingrākas prasības neparedz |
| Direktīvas 2011/61/ES 46.pants | Likumprojekta 6.pants  (AIFPL 81.panta devītā daļa) | ES tiesību akta vienība tiek ieviesta pilnībā | Likumprojekts stingrākas prasības neparedz |
| Regulas Nr. 231/2013 110.panta 1.punkts | Likumprojekta 1., 5.pants  (AIFPL 8.panta pirmās daļas 5.punkts un 59.panta pirmā daļa) | ES tiesību akta vienība nodrošina regulas prasību tiešu piemērošanu | Likumprojekts stingrākas prasības neparedz |
| Kā ir izmantota ES tiesību aktā paredzētā rīcības brīvība dalībvalstij pārņemt vai ieviest noteiktas ES tiesību akta normas? Kādēļ? | Projekts šo jomu neskar. | | |
| Saistības sniegt paziņojumu ES institūcijām un ES dalībvalstīm atbilstoši normatīvajiem aktiem, kas regulē informācijas sniegšanu par tehnisko noteikumu, valsts atbalsta piešķiršanas un finanšu noteikumu (attiecībā uz monetāro politiku) projektiem | Projekts šo jomu neskar. | | |
| Cita informācija | Nav | | |
| **2. tabula Ar tiesību akta projektu izpildītās vai uzņemtās saistības, kas izriet no starptautiskajiem tiesību aktiem vai starptautiskas institūcijas vai organizācijas dokumentiem. Pasākumi šo saistību izpildei** | | | |
| Projekts šo jomu neskar. | | | |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | 2018.gada 4.decembra Ministru kabineta sēdē tika izskatīts informatīvais ziņojums “Par priekšlikumiem alternatīvo ieguldījumu fondu pārvaldnieku tiesiskā regulējuma pilnveidošanai”, kas deva iespēju sabiedrībai papildus un detalizētāk iepazīties ar jautājuma problemātiku. Finanšu ministrija 2018.gada 18.decembrī sabiedrības informēšanai un iesaistīšanai Finanšu ministrijas tīmekļvietnē sadaļā “Sabiedrības līdzdalība” – “Tiesību aktu projekti” – “Finanšu tirgus politika” ievietoja uzziņu par likumprojektu. Līdz ar to sabiedrības pārstāvji varēja līdzdarboties projekta izstrādē, rakstveidā sniedzot viedokļus par projektu. Tāpat sabiedrības pārstāvji varēs sniegt viedokļus par projektu pēc tā izsludināšanas Valsts sekretāru sanāksmē. | |
| 2. | Sabiedrības līdzdalība projekta izstrādē | Likumprojekta izstrādes gaitā tika veiktas konsultācijas ar Ekonomikas ministriju, FKTK un Latvijas Privātā un Riska kapitāla asociāciju.  Sabiedrības pārstāvji varēja līdzdarboties likumprojekta izstrādē, rakstveidā sniedzot viedokļus par likumprojektu, par kuru uzziņa 2018.gada 18.decembrī publicēta Finanšu ministrijas tīmekļvietnē sadaļā “Sabiedrības līdzdalība” – “Tiesību aktu projekti” – “Finanšu tirgus politika” – http://www.fm.gov.lv/lv/sabiedribas\_lidzdaliba/tiesibu\_aktu\_projekti/finansu\_tirgus\_politika#project531. | |
| 3. | Sabiedrības līdzdalības rezultāti | Sabiedrības pārstāvju iebildumi un priekšlikumi nav saņemti. | |
| 4. | Cita informācija | Nav | |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Likumprojekta prasību izpildi nodrošinās FKTK. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Jaunu institūciju izveide, esošo likvidācija vai reorganizācija netiek plānota.  Tiks samazināts FKTK resursu patēriņš attiecībā uz Reģistrēto pārvaldnieku uzraudzību. |
| 3. | Cita informācija | Nav |

Finanšu ministre D.Reizniece-Ozola

G.Davidovičs, 67083931